--- VODIČ KROZ MUZEJ REALNOSTI ---

**MUZEJ REALNOSTI - ISKUSTVO KOJE MIJENJA POGLED NA STVARNOST**

Jedno je kada o nečemu čitamo ili gledamo na televiziji, a nešto posve drugo kada to doživimo. Iskustva ostaju dugo i mijenjaju nas zauvijek. Konvencijom o pravima djece, svijet se složio oko toga da su djeca posebno ranjiva skupina i da je svoj djeci potrebno osigurati jednake uvjete za razvoj. No, unatoč zagovaranju i pisanju medija o mnogim teškim stvarnostima djece, nerijetko je slučaj da smo na važne promjene spremni tek kada i sami doživimo drugačiju stvarnost.

**Muzej realnosti** mijenja naše poglede i stavove o tome kako žive drugi ljudi, u drugačijim okolnostima.

**ISKUSTVA KOJA MOŽETE DOŽIVJETI U MUZEJU REALNOSTI**

„Odnos prema djeci odraz je duše društva“, izreka je Nelsona Mandele koja stoji uz **„Stvarno ogledalo“** u Muzeju realnosti. Način na koji se društvo odnosi prema djeci ovisi o tome koliko društvo zna o položaju onih najugroženijih, koliko je predrasuda i solidarnosti u tom društvu, ali i koliko su i sama djeca svjesna prava koje su im države u kojima žive obećale osigurati.

Koristeći doživljaje iluzija koje se poigravaju različitim perspektivama na iste stvari, UNICEF u Muzeju realnosti prenosi poruke o važnosti korištenja utemeljenih podataka i dokaza kada odlučujemo što trebamo činiti za dobrobit djece, ali i nužnosti gledanja dalje i dublje od prosjeka. Realnost treba doživjeti da bismo mogli uvesti realne mjere stvarnosti za djecu - **indikatore** kojima ćemo mjeriti koliko dobro ili loše ono što radimo utječe na živote djece.

**Optičke iluzije prikazuju realnost najugroženije djece**

Pogled na **„Crno-bijelu vazu“** iz dva kuta otkriva dvije slike. Iako smo u istom prostoru, s različitih pozicija naše su perspektive potpuno različite, a prosjeci skrivaju pravu sliku. U najbogatijim zemljama svijeta svako peto dijete živi u siromaštvu i ne uklapa se u prosjek. Prosjeci skrivaju realnost - nejednakosti, nepravdu i sudbine onih najugroženijih.

Ako odigrate **„Školicu realnosti“**,uz pohvalu za vještinu, već u prvoj sobi ćete osvojiti i novi pogled na svijet.

Pogled u **„Rupu bez dna“** suočit će nas s pitanjem ima li kraja borba protiv globalnog siromaštva. Broj djece u ekstremnom siromaštvu je prepolovljen u zadnjih 25 godina, ali još uvijek 1 milijarda djece živi u siromaštvu.

Da 20 % hrvatskih obitelji koje primaju socijalnu pomoć ne može djeci priuštiti  igračku osjetit ćete ako pokušate uhvatiti hologramsku „**Nedohvatljivu igračku**“.

**Virtualna stvarnost – doživite najveći izbjeglički kamp na Bliskom istoku očima djeteta**

Kažu da vrijeme brzo prolazi...no, u izbjegličkom kampu dani se čine beskonačni. Kako bi posjetiteljima omogućio doživljaj života u izbjeglištvu kroz oči djeteta, UNICEF uz pomoć specijalne VR opreme pruža **iskustvo virtualne stvarnosti** koje gledatelja uvodi u život sirijske djevojčice Sidre u izbjegličkom kampu Zaatari u Jordanu, u kojem živi 80 tisuća ljudi, a više od polovine njih su djeca.

Film „Oblaci iznad Sidre” već je prikazan u Velikoj Britaniji, Meksiku, Luksemburgu, Koreji, Novom Zelandu i Maleziji. Trodimenzionalni doživljaj života djeteta u izbjegličkom kampu mnoge je građane u tim zemljama naveo da i sami počnu pomagati djeci iz Sirije u kojoj već petu godinu bijesni rat. Film je dobio nagradu na međunarodnom festivalu Sheffield Doc/Fest.

**Crteži izbjegle djece**

Djeca koja su proživjela jako teško putovanje često nam nacrtaju ili naslikaju svoju traumu. Što su djeca u protekla tri mjeseca nacrtala i napisala u UNICEF-ovim mjestima za djecu u Hrvatskoj?

**Škola u kutiji**

Svako dijete ima pravo na obrazovanje. Ipak milijuni djece ne pohađaju školu. Posjetitelji mogu vidjeti kako izgleda **„Škola u kutiji“** kojom UNICEF omogućava da učitelj čija je učionica uništena može nastaviti s podučavanjem, a djeca koja zbog prirodnih katastrofa ili ratnih sukoba ne mogu ići u školu, nastave sa školovanjem.

**Zamjena uloga**

**Nejednakost** je prihvatljiva samo u iluzijama. Sva djeca imaju jednako pravo na razvoj, pitku vodu, zdravstvenu skrb, predškolski odgoj, obrazovanje i druženje sa svojim vršnjacima. Djeci u zemljama u razvoju, djeci s teškoćama u razvoju i djeci iz siromašnih obitelji ta su prava nerijetko uskraćena. U Muzeju realnosti imate priliku zamijeniti uloge i dotaknuti njihove realnosti.

Podatak da je **svako 6. dijete u zemljama u razvoju pothranjeno** postaje jasan kada ga **primite u svoje ruke** i osjetite razliku između prosječnog i kronično pothranjenog djeteta. Posjetitelji mogu vidjeti lutke koje prikazuju razliku između djeteta koje se normalno razvijalo i djeteta zaostalog u razvoju uslijed kronične pothranjenosti u dobi od 1 godine.

**„Kapi koje bježe“** suočavaju nas s izazovom života u kojem svaki dan moraš paziti da ti niti jedna kap vode ne pobjegne. Gotovo 1000 djece svaki dan umire od bolesti povezanih s nečistom vodom, lošim sanitarnim uvjetima i higijenom. 750 milijuna ljudi još uvijek nema pristup pitkoj vodi.

**Život naopačke**

Svako 10. dijete na svijetu živi u područjima zahvaćenim oružanim sukobima. Nikada prije djeca nisu bila suočena s toliko prirodnih katastrofa, ratnih sukoba i nasilja. U kriznim situacijama djeca su u najvećem riziku.

U **„Naopakoj sobi“** vidjet ćete kako je to kada se život u trenu život preokrene „naglavačke“, u **„Potresnoj sobi“** kako je to izgubiti „tlo pod nogama“, a **„Morska soba“** pruža iskustvo prelaska mora između Turske i Grčke gumenim čamcem u teškim vremenskim uvjetima.

**Hologrami: Kako UNICEF i Čuvari djetinjstva pomažu djeci**

Nemamo iluzija da se u stvarnome svijetu djece problemi rješavaju „čarobnim štapićem“, ali je važno stalno raditi na rješavanju problema i da nas se što više uključi u stvaranje svijeta dostojnog djece. **Hologrami** prikazuju kako UNICEF, vodeća humanitarna i razvojna agencija koja brine o djeci u više od **190 zemalja,** nastoji podsjetiti građane i vlade na obećanja dana Konvencijom o pravima djece, a koja još uvijek čekaju svoje ispunjenje.

Zadaća UNICEF-a u Hrvatskoj je da svako dijete dobije podršku koja mu je potrebna kako bi ostvarilo svoj puni potencijal, a to provodi programima i kampanjama kao što su **"Prve tri su najvažnije“, “Rodilišta – prijatelji djece“**, „**Svako dijete treba obitelj“, “Rastimo zajedno”, “Rastimo zajedno plus”** te brojim drugim aktivnostima.

**Čuvari djetinjstva** je program koji okuplja zajednicu ljudi koji svojim redovitim donacijama pomažu UNICEF-u osigurati uvjete za uspješno ostvarivanje dječjih prava, njihovu zaštitu, zdravlje, jednakost i obrazovanje. Zahvaljujući njihovoj podršci UNICEF može provoditi važne aktivnosti za bolje životne uvjete djece, ali i u najbržem roku pružiti humanitarnu pomoć djeci u kriznim situacijama u Hrvatskoj i svijetu.

**U MUZEJU REALNOSTI SE MOŽE VIDJETI I DIO OPREME KOJOM SE UNICEF SLUŽI ZA POMOĆ DJECI U KRIZNIM SITUACIJAMA:**

**TERAPEUTSKA HRANA ZA POTHRANJENU DJECU** je pasta od kikirikija, šećera, ulja, mlijeka u prahu i mikronutrijenata koja pruža prijeko potrebnu energiju pothranjenoj djeci. Rok trajnosti joj je dvije godine, ne treba je čuvati u frižideru, nije joj potrebna nikakva priprema – zbog tih karakteristika je idealna za primjenu u kriznim situacijama i za transportiranje u najudaljenija područja.

**ORALNE REHIDRACIJSKE SOLI**  su posebne soli koje, pomiješane s čistom vodom, pomažu djeci i odraslim osobama čije je zdravlje ugroženo dehidracijom. Prije uvođenja oralne rehidracijske terapije, proljev uzrokovan bolestima poput kolere, bio je vodeći uzrok smrti male djece u zemljama u razvoju. Između 1980. i 2006. godine, svake godine je spriječeno oko 2 milijuna dječjih smrtnih slučajeva od proljeva. U 2013. godini UNICEF je osigurao 34 milijuna vrećica oralnih rehidracijskih soli.

**POKRIVAČ ZA UTOPLJAVANJE ILI ZAŠTITU OD VRUĆINE** napravljen je od plastičnog materijala s tankim slojem aluminija koji izvana odbija hladnoću, a iznutra čuva toplinu. Ako se okrene srebrnom stranom prema tijelu, pokrivač pri hladnom vremenu pomaže tijelu zadržati toplinu i sprječava pothlađivanje. Ako se okrene zlatnom stranom prema tijelu, pokrivač štiti od sunca i vrućine. Izuzetno je lagan, tanak, praktičan za pakiranje i transport u velikim količinama. UNICEF je za izbjeglu djecu u prihvatnim centrima u Hrvastkoj u prva dva mjeseca izbjegličke krize osigurao više od 12 tisuća folija.

Jednostavne stvari ako što su gaza i sapun, koje uzimamo zdravo za gotovo, u nekim zemljama nisu lako dostupne. Zato je tu UNICEF-ova **TORBA ZA PRVU POMOĆ**, koja adrži najnužnije potrepštine za liječenje manjih ozljeda, u zdravstvenim ustanovama, kod kuće ili u prihvatnim centrima. Torba je teška 3,5 kilograma i jednostavna je za nošenje, a sadrži potrepštine kao što su gumene rukavice, zavoji, komprese, gaze, ljepljiva traka, sapun, pokrivač za utopljavanje, pinceta, skalpel, škare, lijekove protiv bolova i upala, tablete za pročišćavanje vode, krema za upale oka, oralni antiseptik.

**VRTIĆ U KUTIJI** koristi se za podršku djeci koja uslijed kriznih situacijama, poput prirodnih katastrofa i ratnih sukoba, moraju napustiti svoje domove i nemaju priliku ići u vrtić. Uz pribor u ovoj kutiji može se organizirati igra i provoditi rano obrazovanje za 50-tero djece u dobi od 0 do 8 godina. Takvo poticajno okruženje pozitivno djeluje na fizičko i mentalno zdravlje te djeci koja su prošla traumatična iskustva pruža priliku da se lakše oporave. Kutija sadrži slagalice, igre, knjige, lutke za pripovijedanje, pribor za crtanje, pribor za učenje o higijeni, ali i vodič kako organizirati aktivnosti uz pomoć vrtića u kutiji. Vrtić za 50-tero djece težak je samo 33 kilograma.